Restaurant i Nørresundby har haft indbrudsforsøg efter statusopdatering på Facebook.

Glæden var stor, da personalet på den familiedrevne restaurant Lille Nyhavn i Nørresundby torsdag kunne konkludere, at de havde samlet 40.100 kroner ind til Knæk Cancer ved et særligt arrangement, hvor personalet arbejdede gratis. På Facebook lagde de et billede op af masser af kontanter og en lommeregner. Få timer efter kom der dog skår i glæden. Her opdagede en nabo til restauranten, at en person var ved at brække vinduet til restauranten op. Naboen råbte ad manden, som straks stak af. Ved Lille Nyhavn forstår kok Maiken Camilla Nielsen ikke, at nogen har samvittighed til at gå efter pengene, som dog var deponeret i bankboks, og derfor aldrig var i fare for at blive stjålet. - Jeg synes, det er tarveligt. Jeg kan ikke forstå, at man kan synke så lavt at, at man vil stjæle penge til kræftramte, siger Maiken Camilla Nielsen. - Det er rigtig dårlig stil Lige præcis på restaurant Lille Nyhavn har de kræft tæt inde på livet. Restauranten blev købt for forsikringspenge af Maikens mor, Anne Rudbeck, som i sommeren 2018 fik konstateret en sjælden og uhelbredelig kræftsygdom, der spredes til kroppen gennem nerve- og hormonsystemet, og restauranten drives af familien. Derfor betyder kræftindsamlingen meget for Maiken Camilla Nielsen. - Hele nabolaget har spinket og sparet og knoklet røven ud af bukserne, for at vi kunne samle ind. Jeg synes, det er rigtig dårlig stil at gå efter netop de penge, siger hun. Inden de delte Facebookopslaget, havde familien snakket om, om de mon skulle understrege i opslaget, at pengene ikke befandt sig i restauranten. De blev dog enige om, at ingen ville kunne finde på at bryde ind for at stjæle pengene. Men der tog de fejl. På Facebook har Maiken nu lagt en hilsen ind til indbrudstyven. Restaurant Lille Nyhavn samler fortsat ind til Knæk Cancer, og lørdag aften inviterer de gæster, som har været med til at donere, ind på restauranten for at se indsamlingsshowet på TV2. - Så ringer vi ind og donerer pengene sammen. Vi gør noget hyggeligt ud af det, siger Maiken Camilla Nielsen.